ປະທານປະເທດ ມອບສານຕາຕັ້ງໃຫ້ ເອກອັກຄະລັດຖະທູດລາວ ຄົນໃໝ່ ປະຈຳ ໂອຕຣິດ
ພະນະທ່ານ ຈູມມາລີ ໄຊຍະສອນ, ປະທານປະເທດ ແຫ່ງ ສາທາລະນະລັດ ປະຊາທິປະໄຕ ປະຊາຊົນລາວ ໄດ້ມອບສານຕາຕັ້ງໃຫ້ ທ່ານ ພູເຂົາ ພົມມະວົງສາ ເພື່ອດຳລົງຕຳແໜ່ງເປັນເອກອັກຄະລັດຖະທູດວິສາມັນຜູ້ມີອຳນາດເຕັມ ແຫ່ງ ສປປ ລາວ ຄົນໃໝ່ ປະຈຳ ສາທາລະນະລັດ ໂອຕຣິດ ທີ່ມີສຳນັກງານຕັ້ງຢູ່ ກຸງວຽນ. ກ່ອນການມາຮັບຫນ້າທີ່ເປັນເອກອັກຄະລັດຖະທູດ ປະຈຳ ສ. ໂອຕຣິດ. ທ່ານ ພູເຂົາ ພົມມະວົງສາ ໄດ້ດຳລົງຕໍາແໜ່ງເປັນຫົວໜ້າຫ້ອງການຄະນະກຳມະການຊາຍແດນແຫ່ງຊາດ, ກະຊວງການຕ່າງປະເທດ ແຕ່ປີ 2004 ເຖິງປີ 2014.
ພາຍຫຼັງການມອບສານຕາຕັ້ງ, ພະນະທ່ານປະທານປະເທດ ໄດ້ໃຫ້ກຽດໂອ້ລົມແກ່ທ່ານເອກອັກຄະລັດຖະທູດຄົນໃໝ່ ກ່ຽວກັບ ການເຄື່ອນໄຫວວຽກງານການທູດ ຕາມແນວທາງນະໂຍບາຍການຕ່າງ ປະເທດ ສັນຕິພາບ, ເອກະລາດ, ມິດຕະພາບ ແລະ ການຮ່ວມມື ຂອງ ສປປ ລາວ ເພື່ອສືບຕໍ່ເສີມ ຂະຫຍາຍສາຍພົວພັນອັນດີງາມທີ່ມີຢູ່ແລ້ວ ລະຫວ່າງ ສປປ ລາວ ແລະ ສາທາລະນະລັດ ໂອຕຣິດ ໃຫ້ນັບມື້ເກີດດອກອອກຜົນຍິ່ງໆຂຶ້ນ.
ເວົ້າລວມ, ນັບແຕ່ມີການສ້າງຕັ້ງສາຍພົວພັນການທູດນຳກັນ ໃນວັນທີ 01 ກັນຍາ 1967 ເປັນຕົ້ນມາ, ການພົວພັນ ແລະ ການຮ່ວມມືດ້ານເສດຖະກິດ ລະຫວ່າງ ສປປ ລາວ ແລະ ສ. ໂອຕຣິດ ໄດ້ເລີ່ມ ມີບາດກ້າວຂະຫຍາຍຕົວເປັນກ້າວໆແຕ່ທ້າຍຊຸມປີ 1990. ນະໂຍບາຍການປ່ຽນແປງໃຫມ່ດ້ານເສດ ຖະກິດຂອງ ສປປ ລາວ ໄດ້ສ້າງຄວາມສົນໃຈໃຫ້ແກ່ອົງການຈັດຕັ້ງທັງພາກລັດ ແລະ ພາກເອກະ ຊົນ ໂອຕຣິດ ທີ່ມີທ່າແຮງ ແລະ ຂີດຄວາມສາມາດດ້ານທຶນຮອນ ແລະ ເຕັກໂນໂລຊີໃນລະດັບສູງສົມ ຄວນ, ຊຶ່ງໄດ້ເລີ່ມສຶກສາ ແລະ ເກັບກຳຂໍ້ມູນຂ່າວສານ ກ່ຽວກັບ ກາລະໂອກາດດ້ານການຄ້າ ແລະ ການລົງທຶນຫລາຍຂຶ້ນ, ອັນໄດ້ນຳໄປສູ່ການດຳເນີນ ແລະ ຈັດຕັ້ງປະຕິບັດຢ່າງມີຫມາກຜົນຂອງ 6 ໂຄງການພັດທະນາ ຢູ່ ສປປ ລາວ ນັບແຕ່ປີ 2010 ດ້ວຍທຶນສະຫນັບສະຫນູນໃນຮູບແບບເງິນກູ້ ດອກເບ້ຍຜ່ອນຜັນ ຈາກທະນາຄານ Bank Austria, ລວມມູນຄ່າຫລາຍກວ່າ 16 ລ້ານເອີໂຣ, ໃນຂົງເຂດສາທາລະນະສຸກ, ກະສິກຳ ແລະ ໂຍທາທິການ (ພື້ນຖານໂຄງລ່າງ).
ໃນຊຸມປີຜ່ານມານີ້, ການຮ່ວມມື ລາວ-ໂອຕຣິດ ແມ່ນນັບມື້ນັບມີຫມາກຜົນຫລາຍຂຶ້ນ ເປັນຕົ້ນແມ່ນການຊ່ວຍເຫລືອເພື່ອການພັດທະນາໃນຂອບການຮ່ວມມື ສປປ ລາວ-ສະຫະພາບເອີຣົບ ທີ່ລວມມີການໃຫ້ທຶນການສຶກສາລະດັບເຫນືອມະຫາວິທະຍາໄລ; ການປະກອບທຶນຊ່ວຍເຫລືອເຂົ້າໃນໂຄງ ການຫລຸດຜ່ອນຜົນກະທົບຂອງລະເບີດທີ່ບໍ່ທັນແຕກ; ການຊ່ວຍເຫລືອບັນເທົາທຸກແກ່ຜູ້ຖືກເຄາະຮ້າຍຈາກໄພພິບັດ, ການຊ່ວຍເຫລືອສຸຂະພາບຊຸມຊົນໂດຍຜ່ານອົງການກາແດງຂອງສອງປະເທດ ແລະ ການສະຫນັບສະຫນູນດ້ານທຶນຮອນສຳລັບການສ້າງບ້ານ ແລະ ໂຮງຮຽນ SOS ຢູ່ ສປປ ລາວ. ນອກຈາກນັ້ນ, ຍັງໄດ້ມີການສະຫນອງອຸປະກອນສຳຄັນຈາກໂອຕຣິດ ໃຫ້ແກ່ໂຄງການໄຟຟ້າພະລັງ ງານນ້ຳຂະຫນາດໃຫຍ່ຈຳນວນຫນຶ່ງຢູ່ ສປປ ລາວ, ແລະ ຈະມີການດຳເນີນໂຄງການຮ່ວມມືສ້າງສູນຄວບຄຸມ ແລະ ປິ່ນປົວໂລກມະເຮັງ, ໂຄງການຝຶກອົບຮົມວິຊາຊີບ, ຕາມທິດທາງຊຸກຍູ້ສົ່ງເສີມຂອງ ລັດຖະບານໂອຕຣິດ.
ອັນພົ້ນເດັ່ນຫນຶ່ງອີກຂອງການພົວພັນ ແລະ ຮ່ວມມືສອງຝ່າຍ ລາວ-ໂອຕຣິດ ໄລຍະຜ່ານມາແມ່ນການຢ້ຽມຢາມຢ່າງເປັນທາງການຄັ້ງທຳອິດຢູ່ ໂອຕຣິດ ຂອງ ທ່ານ ທອງລຸນ ສີສຸລິດ, ຮອງນາຍົກ ລັດຖະມົນຕີ, ລັດຖະມົນຕີວ່າການກະຊວງການຕ່າງປະເທດ ແຫ່ງ ສປປ ລາວ ໃນກາງປີ 2011, ຊຶ່ງໄດ້ຮັບການຢືນຢັນຈາກຄູ່ຮ່ວມຕຳແຫນ່ງ